คณะรัฐมนตรี รับทราบแนวทางการรณรงค์เพื่อสืบสานคุณค่าทางวัฒนธรรมเนื่องในประเพณีสงกรานต์ประจำปี 2562 ภายใต้แนวคิด "สงกรานต์วิถีไทยใช้น้ำคุ้มค่าชีวาปลอดภัย"
คณะรัฐมนตรี รับทราบแนวทางการรณรงค์เพื่อสืบสานคุณค่าทางวัฒนธรรมเนื่องในประเพณีสงกรานต์ประจำปี 2562 ภายใต้แนวคิด "สงกรานต์วิถีไทยใช้น้ำคุ้มค่าชีวาปลอดภัย" แบ่งเป็น 3 แนวทางพันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี วันนี้ 2 เมษายน 2562 มีมติรับทราบแนวทางการรณรงค์เพื่อสืบสานคุณค่าทางวัฒนธรรมเนื่องในประเพณีสงกรานต์ ประจำปี 2562 ตามที่กระทรวงวัฒนธรรมเสนอ โดยสาระสำคัญเป็นการบูรณาการความร่วมมือกับหน่วยงานต่างๆ กำหนดแนวทางรณรงค์สืบสานประเพณีสงกรานต์ที่ดีงาม เหมาะสม ป้องกันและแก้ไขปัญหาต่างๆ ที่จะเกิดขึ้นในช่วงประเพณีสงกรานต์ ภายใต้แนวคิด "สงกรานต์วิถีไทยใช้น้ำคุ้มค่าชีวาปลอดภัย" แบ่งเป็น 3 แนวทาง 14 ด้าน ประกอบด้วย การรณรงค์จัดสงกรานต์แบบไทยด้วยการส่งเสริมให้จังหวัดต่างๆ ใช้พื้นที่จัดกิจกรรมทางวัฒนธรรมและร่วมกันสืบสานประเพณีต่างๆ ขอความร่วมมือจากประชาชนในการสืบสานคุณค่าและสิ่งที่ควรทำของประเพณีสงกรานต์แบบไทย รณรงค์ให้แต่งกายด้วยชุดสุภาพใช้ผ้าไทย หรือชุดไทยย้อนยุคเข้าร่วมงานและขอความร่วมมือผู้ประกอบการและประชาชนให้จัดกิจกรรมโดยคำนึงถึงวัฒนธรรมที่ดีงามให้มีการเฝ้าระวังทางวัฒนธรรม ผ่านสายด่วนวัฒนธรรม 1765 การรณรงค์ใช้น้ำคุ้มค่า โดยให้ใช้น้ำอย่างมีประสิทธิภาพงดใช้รถบรรทุกตระเวนสาดน้ำในพื้นที่ต่างๆ กำหนดระยะเวลาการเล่นและเลิกเล่นน้ำในเวลาที่กำหนด ห้ามใช้แป้งและสีต่างๆ ใช้อุปกรณ์ที่ปลอดภัยและประหยัดน้ำ และใช้น้ำอย่างประหยัดและน้ำสะอาดเพื่อสุขอนามัยและสำรองน้ำไว้ใช้ช่วงขาดแคลน การรณรงค์ทุกชีวาปลอดภัย โดยกำหนดเวลาเปิดปิดกิจกรรมสถานบันเทิงและงดจำหน่ายเครื่องดื่มแอลกอฮอล์ตามเวลาที่กฎหมายกำหนด ควบคุมและรณรงค์ผู้ใช้รถโดยใช้มาตรการเมาไม่ขับปลอดแอลกอฮอล์ และมีน้ำใจให้แก่กัน มาตรการเข้มลดปัจจัยเสี่ยงของคน ถนน และยานพาหนะ กำหนดมาตรการด้านความปลอดภัย นอกจากนี้ ยังมีกิจกรรมส่งคนกลับบ้าน ด้วยการตรวจความพร้อมของผู้ขับรถ ควบคุมและตรวจจับความเร็ว และมีศูนย์รับแจ้งเหตุร้องเรียนการใช้รถใช้ถนน ส่วนสถานที่จัดงานทุกแห่ง ต้องมีมาตรการรักษาความปลอดภัยให้แก่ผู้เข้าร่วมงาน บังคับใช้กฎหมายที่เกี่ยวข้องอย่างจริงจัง และมีศูนย์แจ้งเตือนภัยสภาพอากาศตลอดช่วงเทศกาล